Gesin vry ná jare in aanhoudingCaitlan, Joshua en hul twee seuns soos hulle in ‘n video in Desember verskyn het. Die Amerikaanse vrou, Caitlan Coleman, en haar man, Joshua Boyle, ŉ Kanadese burger, is vyf jaar terug ontvoer terwyl hulle met rugsakke deur Afganistan getoer het. Hulle is deur Haqqani-rebelle, wat bande met die Taliban het, aangehou. Coleman was swanger toe hulle ontvoer is. Die egpaar het nog twee kinders gekry terwyl hulle in aanhouding was. Volgens berigte het die weermag in Pakistan en Amerikaanse intelligensie-agentskappe die vrylating bewerkstellig. Die rebelle het glo op 11 Oktober die gesin in Pakistan ingebring by een van die stamgebiede wat aan Afganistan grens. Daar is in Desember ŉ video deur die Taliban in die sosiale media uitgereik waarin die egpaar en twee seuntjies gesien kan word. Die egpaar smeek in die video dat die Afgaanse regering moet ophou om Taliban-gevangenes tereg te stel. Pres. Donald Trump het die gesin se vrylating bevestig en gesê dit is ŉ positiewe oomblik vir Amerika se verhouding met Pakistan. “Die regering in Pakistan se samewerking wys hulle eer Amerika se versoek om meer te doen om veiligheid in die streek te verskaf.” Dit was nie onmiddellik duidelik waar die gesin hulle nou bevind nie en geen ander besonderhede is bekend gemaak nie.